Elisabeth Arnold (RV), 1998-12-02:
Det kan selvfølgelig godt være lidt vanskeligt at komme op
som nr. 7 i rækken af ordførere og variere lovprisningen af det her lovforslag.
Ud over at sige, at det er et godt lovforslag, må man også nok sige, at det er velforberedt, for det har været igennem mange instanser.
Det har både været til høring, det har været til forberedelse i de faglige organisationer og de sammenslutninger af folk, der har forstand på de forskellige fag, og det er et stort ønske fra de forskellige fags side, at vi får lavet uddannelserne om, at vi får forenklet strukturen, og det er også et stort ønske i store dele af erhvervslivet.
Alt i alt må vi sige, at det er manges ønsker, der imødekommes her, og jeg synes også, der er god grund til, at vi nu får dette lovforslag hurtigt igennem Folketinget.
Hvis man kigger på attraktionerne, eller hvad der skal være afgørende for, at et ungt menneske vælger en uddannelse af denne type, må man forvente, at den er overskuelig, at den er fleksibel, at den er rummelig, og at der er perspektiv i den.
Jeg synes, alle fire hensyn er tilgodeset i dette lovforslag.
Det er meget mere overskueligt, end det var før, idet der kun er syv indgange mod tidligere op til 80, og det er mere fleksibelt, for det bliver muligt, at man vælger undervejs.
Jeg kan ikke lade være med her at nævne en enkelt episode, vi oplevede i sommer, da Folketingets Uddannelsesudvalg besøgte en af de tekniske skoler i Jylland, hvor vi bl.a. diskuterede med en af de unge elever, som fortalte, at hun var startet på en uddannelse med det faste ønske, at hun ville være køkkenassistent.
Det viste sig, at hun simpelt hen havde et fænomenalt talent lige for det, og at det opfyldte alle hendes hedeste ønsker om en fremtid inden for det område.
Gennem et fælles grundforløb, hvor hun jo havde stiftet bekendtskab med flere af fagets nuancer, fandt hun ud af, at lige præcis den bås var passende for hende.
Så hun var utrolig glad for, at hun havde fundet det, der passede til hendes talenter. Det bedste, man kan opnå som designer af uddannelsessystemer, er, at folk får nytte og glæde af deres talenter, for sådan nogle har vi jo alle sammen, vi skal bare finde ud af, hvad det er for nogle; for denne unge pige var det altså butiksslagter, som lige var sagen.
Den fleksibilitet er der i det her system, og det tror
Der er rummelighed i det, og noget, som flere ordførere har talt om, er, at der også er mulighed for, at man kan forlade systemet med en delkompetence, hvis ikke man magter at fuldføre det.
Jeg undrede mig lidt over, at SF's ordfører mente, at der ikke var brug for denne slags halvstuderede røvere eller halvuddannede håndværkere, men vi må dog se i øjnene, at der er personer, der ikke er i stand til at gennemføre det fulde uddannelsesforløb.
Hvorfor skulle vi dog så ikke udstyre dem med en delkompetence, så de kan gå ud med et bevis på, at der er noget, de kan, og at de kan det godt?
Så kan de garanteret også få brug for deres kundskaber senere hen.
Perspektivet leveres ved, at det kan være muligt at gå videre i uddannelsessystemet, når man har gennemført en af disse ungdomsuddannelser. Kort sagt tror vi fra radikal side, at det bliver meget mere attraktivt for de unge at vælge de tekniske erhvervsuddannelser, efter at dette bliver gennemført, og vi skal gøre vores til, at det kommer til at ske så hurtigt som overhovedet muligt.